tartuNLP/wikipedia-smugri-20251201 huggingface dataset:
Stand Watie

Stand Watie (12. joulukuuta 1806 – 9. syyskuuta 1871) oli cherokee-heimojohtaja ja etelävaltioiden armeijan prikaatikenraali Yhdysvaltain sisällissodassa. Watie oli ainut prikaatinkenraalin arvon etelävaltioiden armeijassa saavuttanut intiaani ja myös viimeinen antautunut etelävaltioiden kenraali hänen laskiessa aseensa kesäkuussa 1865. Watie toimi myös sisällissodan ja intiaanien pakkosiirtojen jakamien cherokeiden Etelävaltioiden puolelle asettuneen joukon johtaja.
Elämäkerta.
Stand Watie syntyi nykyisen Georgian osavaltion alueella vuonna 1806. Hänen isänsä oli täysverinen ja äiti puoliverinen cherokee. Watien suvusta oli lähtöisin monta cherokeiden johtohahmoa. Hänen setänsä Major Ridge oli yhden cherokeeryhmän johtaja, hänen serkkunsa Rollin Ridge tuli tunnetuksi runoilijana ja kirjailijana Kaliforniassa ja hänen veljensä Elias Boudinot oli Cherokee Phoenixin perustaja ja yksi cherokeiden väestönsiirrot aloittaneen New Echotan sopimuksen allekirjoittajista. Watie itse kuului cherokeiden vähemmistöryhmään, joka piti väestönsiirtoja intiaaniterritorioon nykyiseen Oklahomaan hyvänä ratkaisuna valkoisten leviämiselle intiaanien maille. Niinpä myös Watie oli yksi New Echotan sopimuksen allekirjoittajista. Watie ja muut allekirjoittaneet saapuivat Oklahomaan vuonna 1837 ennen cherokeiden valtaosaa, jotka pakkosiirrettiin alueelle niin sanotun kyynelten tien aikana. Siirtoa vastustaneita cherokeita johti John Ross ja heidän saavuttuaan Oklahomaan siirron vastustajien ja kannattajien kesken syntyi yhteenottoja. Watien sukulaiset Boudinot, Major Ridge ja John Ridge teloitettiin ja Watie nousi näin siirron kannattajien johtohahmoksi. Cherokeiden keskinäiset kahnaukset siirron takia jatkuivat aina vuoteen 1846 saakka, jolloin osapuolten välille solmittiin rauha Yhdysvaltojen välityksellä. Vuoden 1846 ja Yhdysvaltojen sisällissodan syttymisen välillä Watiellä oli asianajajatoimisto ja hänestä tuli myös orjuutta kannattaneen Knights of the Golden Circle-järjestön jäsen.
Etelävaltioiden erottua Yhdysvalloista vuonna 1861 Watie perusti chereokee ratsuväkirykmentin ja käytti joukkojaan ja vaikutusvaltaansa painostaakseen cherokeiden johtajaa ja vanhaa vihollistaan John Rossia liittymään sotaan etelävaltioiden puolella. Painostus toimi ja Ross olikin jonkin aikaa etelävaltioiden puolella sodan alussa, kunnes hän pakeni Philadelphiaan. Rossin paettua Watiestä tuli konfederaation cherokeiden johtaja. Sodan aikana Watie otti osaa esimerkiksi Pea Ridgen (1861), Wilson's Creekin (1861) ja Cabin Creekin ensimmäiseen taisteluun (1863). Watie ylennettiin prikaatinkenraaliksi vuonna 1864. Watie tunnettiin etenkin joukkojensa sissitaktiikoista. Kesäkuussa 1865 Watie laski aseensa viimeisenä etelävaltioiden kenraalina lähes kaksi kuukautta etelävaltioiden antautumisen jälkeen Appomattoxissa. Sodan jälkeen Watie vetäytyi politiikasta ja palasi kotiseudulleen, jossa hän kuoli vuonna 1871.
Lasse Nordlund

Lasse Nordlund (s. 1965 Helsinki) on suomalainen yhteiskunnallinen ajattelija, joka elää Suomen maaseudulla omavaraisesti valmistaen vaatteensa ja työkalunsakin itse sekä kooten ravintonsa pienviljelmältä ja lähiluonnosta.
Nordlund eli nuoruuden Saksassa ja oli kiinnostunut fysiikan opiskelemisesta. Hän alkoi kuitenkin epäillä tavanomaisen elämän kestävyyttä ja mielekkyyttä ja päätti kokeilla elämää omavaraistaloudessa. Nordlund ryhtyi opiskelemaan kirjojen ja omien kokeilujen kautta tavaroiden valmistamista ja ravinnon hankkimista. Lopulta hän pystyi elämään Pohjois-Karjalan Valtimolla useiden vuosien ajan (1992–2004) täysin omavaraisesti. Nykyään hän elää perustamansa perheen kanssa, edelleen lähes omavaraisesti.
Nordlundin mukaan yksi ihminen tarvitsee noin viisi aaria viljelymaata elääkseen ilman lisäruoan ostamista. Tärkein ravintokasvi hänelle on ollut lanttu. Omavaraistaloudessa Nordlund käyttää sieniä 200 kiloa vuodessa ja marjoja noin saman verran. Karjan hän jätti pois, koska eläinten ylläpito (esimerkiksi rehunviljely) osoittautui liian aikaa vieväksi, jotta se olisi ollut mielekästä. Villa ja nahka ovat sen sijaan vaatteita ajatellen Nordlundin mukaan käteviä, koska ne kestävät paljon puuvillaa kauemmin. Nordlund väittää, että on pystynyt elämään vuosikausia ilman suolaa, vaikka aluksi suolan pois jättäminen aiheutti hänelle terveysongelmia. WC-paperin sijaan Nordlund käyttää kuivattua rahkasammalta. 
Nordlundin kokeilun taustalla on hänen käsityksensä, että vain luontaistalouteen perustuva elämä on pitkällä aikavälillä materiaalisesti kestävällä pohjalla.
Syksyllä 2008 Palladium Kirjat julkaisi Nordlundin ja Maria Dorffin kirjoittaman teoksen "Elämämme perusteista: Pohdintoja työstä, rahasta ja energiasta omavaraisen elämänkokemuksen valossa".
Dorffin ja Nordlundin perustama Omavaraopisto pyrkii tarjoamaan perustaidot omavaraisuuteen. Se toimii yhteistyössä Kainuun Opiston kanssa.
Urbain Le Verrier

Urbain Jean Joseph Le Verrier (joissakin lähteissä "Leverrier", 11. maaliskuuta 1811 Saint-Lô – 23. syyskuuta 1877 Pariisi) oli ranskalainen tähtitieteilijä, joka muistetaan parhaiten laskelmistaan, joiden avulla Neptunus löydettiin. Hän syntyi Saint-Lôssa ja vietti suuren osan urastaan Pariisin observatoriossa, jonka johtajana hän toimi vuosina 1854–1870 ja 1873–1877.
Le Verrier havaitsi Uranuksen kiertoliikkeen poikkeavan Newtonin gravitaatiolain mukaisista ennusteista, joissa oli otettu huomioon myös tunnettujen planeettojen vetovoimat. Tästä hän päätteli, että poikkeamat aiheutuivat Uranuksen radan ulkopuolella olevasta tuntemattomasta planeetasta. Samaan tulokseen tosin oli hänen tietämättään jo aikaisemmin päätynyt John Couch Adams. Tämä planeetta, Neptunus, löydettiinkin kaukoputkella vuonna 1846 hyvin läheltä sitä kohtaa, missä Le Verrier oli laskenut sen olevan.
Samaan tapaan Le Verrier havaitsi, että myös Merkuriuksen kiertoradan perihelikiertymä poikkesi siitä, mikä muiden planeettojen vetovoimien perusteella oli laskettavissa. Tästä hän päätteli, että myös Merkuriuksen radan sisäpuolella oli tuntematon planeetta, jolle hän antoi nimen Vulkanus. Seuraavien vuosikymmenien aikana lukuisat tähtitieteilijät yrittivät etsiä tätä oletettua planeettaa, mutta sitä ei löydetty. Myöhemmin Albert Einsteinin yleinen suhteellisuusteoria selittikin tämän poikkeaman olettamatta tuntematonta planeettaa.
Le Verrier kuoli Pariisissa 66-vuotiaana.
Le Verrier voitti Royal Astronomical Societyn kultamitalin vuosina 1868 ja 1876 sekä Copley-mitalin 1846. Eräs Neptunuksen renkaista on nimetty hänen mukaansa, kuten on asteroidi 1997 Leverrier. Hänen nimensä on myös yksi 72:sta Eiffel-torniin kaiverretusta.
Donald J. Cram

Donald James Cram (22. huhtikuuta 1919 Chester − 17. kesäkuuta 2001 Palm Desert) oli yhdysvaltalainen kemisti. Hän sai Nobelin kemianpalkinnon vuonna 1987 "isäntä- ja vierasmolekyylien sekä niiden kompleksien suunnittelusta". Cram jakoi palkinnon Jean-Marie Lehnin ja Charles J. Pedersenin kanssa.
Cram opiskeli Nebraskan yliopistossa Lincolnissa. Tohtoriksi hän valmistui Harvardin yliopistosta vuonna 1947. Samana vuonna hän siirtyi Kalifornian yliopistoon Los Angelesiin ja sai sieltä professorin viran vuonna 1956.
Cram jatkoi Pedersenin aloittamaa kruunueettereiden, tiettyjen metallien ioneja tunnistamaan ja kuljettamaan pystyvien rengasmaisten eettereiden, synteesiä. Cram jatkoi tätä työtä kolmanteen ulottuvuuteen ja loi erimuotoisia molekyylejä, jotka muotonsa takia pystyivät sulkemaan sisälle kokonaisia molekyylejä. Näitä yhdisteitä kutsutaan karserandeiksi. Hänen työnsä kehittivät entsyymien kaltaisten molekyylien syntetisoimista laboratorio-oloissa. Lisäksi Cram tutki myös stereokemiaa. Cram oli myös kansainvälisen tiedeakatemian jäsen.
Tony Campos

Tony Campos (s. 8. maaliskuuta) on death metal -yhtye Asesinon laulaja-basisti. Hän tuli tunnetuksi industrial metal -yhtye Static-X:n basistina, jossa hän toimi vuodesta 1994 vuoteen 2010. Campos jätti yhtyeen johtuen erimielisyyksistä Wayne Staticin kanssa ja siitä, kuinka hän ei hyväksynyt Staticin vaimon Tera Wrayn vaikuttavan yhtyeeseen ja sen toimintatapoihin.
Ura.
Tony Campos oli Wayne Staticin kanssa ainoa Static-X:n jäsen, joka on ollut alusta asti yhtyeen kokoonpanossa mukana. Hän on myös vuodesta 2002 lähtien soittanut bassoa Asesino nimisessä yhtyeessä, ja vuodesta 2007 Ministryssä bändin entisen basistin Paul Ravenin kuoltua. Pian Ministry lopetti, joten Campos oli yhtyeen viimeinen basisti. Vuonna 2001 Campos joutui moottoripyöräonnettomuuteen, jossa häneltä meni solisluu poikki. Static-X:ssä häntä tuurasi tuolloin Marty O'Brien.
Campoksella on Asesino -yhtyeessä taiteilijanimi, "Maldito X", joka on espanjaa ja tarkoittaa vapaasti käännettynä 'hitto X' -sanaa.
Kirkkopalvelut

Kirkkopalvelut ry on seurakuntien ja kristillisten toimijoiden valtakunnallinen yhteistyö- ja palvelujärjestö, hyvinvointi- ja koulutuspalvelujen tuottaja sekä hyväntekeväisyystoimija. 
Järjestön tehtäviin kuuluvat muun muassa Yhteisvastuukeräyksen organisointi, sekä Kotimaanapu-, Ruoka-apu.fi- ja Vapaaehtoistyo.fi -palveluiden ylläpito. Lisäksi Kirkkopalvelut järjestää Kirkkopäivät ja Tiekirkko-toimintaa.
STEP-koulutus on ammattiopisto, kansanopisto ja opintokeskus. Se tarjoaa ammatillista koulutusta vuosittain 3 500 opiskelijalle, ja on kasvatus- ja ohjausalan suurin kouluttaja Suomessa. Oppilaitoksen vapaan sivistystyön lyhytkursseihin osallistuu tuhansia opiskelijoita vuosittain. Päiväkoti Valona toimii Järvenpäässä ja lastenkoti Valona Pieksämäellä. Valona Vanhuspalvelut tarjoaa tehostetun palveluasumisen hoitopaikkoja ikäihmisille Pieksämäellä. Kirkkopalvelujen omistama Kotimaa Oy on kustannusyhtiö ja viestinnän asiantuntijapalveluyritys. 
Kirkkopalvelujen johtaja on Ilkka Mattila. Häntä ennen tehtävässä toimi pastori Simo Huhta, joka oli myös sen ensimmäinen johtaja. Keväällä 2020 Kirkkopalvelut työllisti 352 työntekijää. Kirkkopalvelujen liikevaihto vuonna 2020 oli 32,1 miljoonaa euroa. Kirkkopalvelut on SOSTEn jäsen.
Kirkkopalvelut sai alkunsa kun kaksi kirkollista järjestöä, Suomen Kirkon Sisälähetysseura ja Suomen Kirkon Seurakuntatoiminnan Keskusliitto päättivät 1990-luvun alkupuolella yhdistyä. Virallisesti yhdistyminen saatettiin päätökseen vuonna 2001. Useiden yhdistymis- ja yritysjärjestelyiden myötä syntyi nykymuotoinen Kirkkopalvelut ry. Vuonna 2013 Kirkkopalvelut yhdistyi Suomen Kirkon Seurakuntaopiston Säätiön kanssa.
Sulo M. Hytönen

Sulo Matti Hytönen (1870 Laukaa – 1920 Kouvola) oli suomalainen kirjailija, toimittaja ja Satama- ja Vesiliikennetyöntekijäin Liiton sihteeri.
Hytönen toimi kesällä 1905 Säkkijärven Vilajoen puutavaran lastauspaikalla työnjohtajana. Hänen johdollaan Vilajoen satamatyöläiset tekivät aloitteen lastaustyöliiton perustamisesta. Tämä aloite sai vastakaikua myös muilta lastaus- ja satamapaikoilta ja niinpä Suomen Satamatyöntekijäin Liitto perustettiin lokakuussa 1905. Hytösestä tuli uuden liiton sihteeri seuraavana vuonna. Hytösen aloitteesta liitto perusti lokakuussa 1906 osuuskunnan, joka julkaisi "Satamatyömies"-nimistä sanomalehteä ja harjoitti kaunokirjallista kustannustoimintaa. 
Hytösen "Uni"-niminen utopiaromaani ilmestyi 1906. Hän kuvaa siinä tulevaisuutta, jossa satamatyöläisten omat työosuuskunnat hallitsisivat lastausalaa ja ammattiliitolla olisi myös oma lepokoti työläisten lomanviettoa ja vanhuudenpäiviä varten. 
Vuonna 1907 Hytönen alkoi julkaista Feodor Dostojevskin romaania "Rikos ja rangaistus" pieninä vihkoina, ja hän perusti myös liiton toimitsijan William Wilenin kanssa kirjallisen aikakuslehden nimeltä "Lauvantai". Hytönen joutui kuitenkin eroamaan liiton sihteerin virasta tammikuussa 1908, kun tappiolliseen kustannustoimintaan oli käytetty myös Satamatyöntekijäin liiton varoja.
George Gordon (kenraali)

George Washington Gordon (5. lokakuuta 1836 – 9. elokuuta 1911) oli konfederaation armeijan upseeri, joka nousi etelävaltioiden nuorimmaksi prikaatinkenraaliksi Yhdysvaltain sisällissodan viimeisenä vuonna. Sodan jälkeen hän toimi lakimiehenä Pulaskissa Tennesseessä. jossa Ku Klux Klan muodostettiin. Hänestä tuli yksi klaanin ensimmäisistä jäsenistä. Vuonna 1867 Gordonista tuli ensimmäinen klaanin Suurlohikäärme Tennesseen valtakuntaan, ja hän kirjoitti sen "reseptin," kirjan, joka kuvasi sen organisaatiota, periaatteita ja tarkoituksia. Hän oli myös Yhdysvaltain edustajainhuoneen jäsen 10. Tennesseen kongressialueella.
Lapsuus ja nuoruus, sisällissodan aika.
Gordon syntyi Pulaskissa Tennesseessä. Hän valmistui Läntisestä sotilasinstituutista Nashvillesta Tennesseestä 1859. Ennen sisällissodan alkua hän harjoitteli siviili-insinööriksi. Hän liittyi vapaaehtoisena konfederaation armeijaan 11. Tennesseen jalkaväkirymenttiin ennen ylenemistään prikaatinkenraaliksi.
Gordon johti Vaughnin prikaatia kenraalimajuri John C. Brownin alaisena Franklinin taistelussa 30. marraskuuta 1864. Monia hänen johtamistaan miehistä on haudattu McGavockin konfederaation hautausmaahan Frankliniin Tennesseehen.
Gordonin myöhemmät vaiheet.
Sodan jälkeen Gordon harjoitti lakimiehen tointa Memphisissä Tennesseessä vuoteen 1883. Hänet nimitettiin yhdeksi rautatiekomission jäsenistä Tennesseehen. Hän sai nimityksen sisäministeriöltä 1885, salaisena intiaaniagenttina Arizonassa ja Nevadassa, jossa hän palveli vuoteen 1889. Hän palasi Memphisiin Tennesseehen ja jatkoi lakimiehen toimensa harjoittamista. Hän oli Memphis cityn koulujen ylitarkastaja vuosina 1889–1907.
Suullisen raportin mukaan hän meni kenraali Nathan Bedford Forrestin luo Memphisissä, ja kertoi hänelle äskettäin muodostetusta Ku Klux Klanista, mihin Forrest vastasi: "Se on hyvä asia; Se on helkkarin hyvä asia. Me voimme käyttää sitä näyttääksemme neekereille heidän paikkansa." Forrestista tuli ensimmäinen maanlaajuisen klaanin johtaja.
Historiallisena todisteena järjestön tavoitteista on vuoden 1868 Gordonin julistus. Siinä Gordon varoittaa että "klaani on syttynyt kolme kertaa," ja että jos mustat "aloittavat sodan meitä vastaan, heidän täytyy kestää hirveä kosto joka seuraa." Hän myös väitti että klaani oli rauhallinen organisaatio, ja että jotkut henkilöt olivat klaanin nimissä tehneet väkivallantekoja.
Gordon valittiin demokraattina kaksi kertaa kongressiin, jossa palveli 4. maaliskuuta 1907 lähtien kuolemaansa saakka Memphisissä. Hänet on haudattu Elmwoodin hautausmaahan.
Afro Ken

Afro Ken (, ) on San-X () -yhtiön luoma japanilainen maskottihahmo. Afro Ken on koira, jolla on sateenkaaren värinen afro. Hän on vilpitön, moitteeton ja aina hyvällä tuulella. Afro Ken on aina halukas kokeilemaan uusia asioita ja tuntee vetoa asioihin, jotka näyttävät häneltä itseltään. Hänen hiuksensa muuttuvat aina saman näköisiksi kuin asiat joita hän lähestyy.
On olemassa Afro Ken -sukupuu, josta löytyvillä muilla koirahahmoilla on havainnolliset nimet, kuten Techno Ken, Funky Ken, Lord Ken, Super Afro Ken ja Normal Ken. Normal Ken poikkeaa muista hahmoista, koska tällä koiralla ei ole hiuksia.
Bandai Visual ja Sunrise ovat tuottaneet Afro Kenistä 3D-animoidun OVAn. OVA myös lähetettiin maailmanlaajuisella animesatelliittitelevisiokanavalla Animax.
Afro Kenistä on myös valmistettu erilaisia tuotteita kuten pehmoleluja, avaimenperiä ja pusseja. Pehmoleluille voi vaihtaa hiukset.
There There

"There There. (The Boney King of Nowhere.)" on englantilaisen yhtyeen Radioheadin kappale, joka julkaistiin singlenä 26. toukokuuta 2003. Se oli ensimmäinen single yhtyeen albumilta "Hail to the Thief" (2003).
"There There" nousi sijalle 4 Britannian singlelistalla ja sijalle 1 Kanadassa. Se sai myös kohtuullista radiosoittoa Yhdysvaltojen modern rock -radiokanavilla ja oli ehdokkaana Grammy-palkinnon saajaksi osiossa "paras rock-esitys". Se oli yhtyeen menestynein single radiossa sitten vuoden 2000 singlen "Optimistic".
"There Thereen" on vaikuttanut suuresti Can-yhtyeen musiikki (Radiohead on myös tehnyt covereita "Canin" kappaleista). 
Kappaleen studioversio alkaa synteettisellä rytmillä, mutta live-esityksissä se alkaa niin, että kaikki yhtyeen jäsenet (paitsi Yorke ja Colin Greenwood) soittavat rumpuja. Kappaletta soitettiin ensimmäistä kertaa kiertueella Portugalissa ja Espanjassa, tosin sitä oli aikaisemmin soitettu tulomusiikkina.
Kappaleen toinen nimi on "The Boney King of Nowhere". Nimi viittaa brittiläisen lastenohjelman "Bagpussin" jaksoon, ja myös kappaleen musiikkivideo on "Bagbuss"-vaikutteinen.
Kappaleet.
B-puolet.
"There theren" singlellä on kaksi b-puolta: "Paperbag Writer" ja "Where Bluebirds Fly." "Paperbag Writer" teki lähes kokonaan Yorke, Colin Greenwood lisäsi kappaleeseen vain bassosäkeen. "Where Bluebirds Fly" on taas elektroninen kappale, jonka laulussa ei ole sanoja. Se kuultiin ensimmäistä kertaa yhtyeen tulomusiikkina vuoden 2002 kiertueella. Yhtye on soittanut sitä konsertissaan kerran: maaliskuussa vuonna 2005, jolloin Thom Yorke soitti sen Britanniassa "Ether-festivaalilla" Lontoon sinfonietan ja Nasaretin arabiorkesterin kanssa. Myös yhtyeen jäsen Jonny Greenwood oli tuolloin mukana, hän soitti ondes martenotia.
Musiikkivideo.
Kappaleen musiikkivideon ohjasi Chris Hopewell. Videossa laulaja Thom Yorke kulkee metsässä ja löytää monia olentoja, jotka tekevät ihmismäisiä toimintoja (esimerkiksi kaksi kissaa menee naimisiin ja kaksi oravaa istuu takan edessä polttaen piippua). Yorke kulkee tilanteesta toiseen ja luminositeetti lisääntyy. Lopulta hän saapuu metsäaukiolla, jossa kultainen takki riippuu puusta. Hän laittaa takin päälleen ja löytää myös kultaiset kengät, jotka ovat puun sisällä. Samalla hän herättää oksalla olevat varikset, jotka jahtaavat Yorkea ja hyökkäävät hänen kimppuunsa. Kultaiset kengöt antavat hänelle vauhtia. Kengät menevät sotkuun maassa ja kun hän astuu jalkansa päälle, se muuttuu puuksi ja koko hänen vartalonsa alkaa muuttua puuksi. Lopulta Yorke muuttuu kokonaan puuksi ja varikset jäävät istumaan hänen "oksilleen". 
Video kuvattiin neljäsosavauhdilla. Siksi se näyttää hyppivän, kuin osa kuvista puuttuisi. Se voitti palkinnon taideohjauksesta vuoden 2003 MTV Video Music Awards-palkintogaalassa.
A. L. Hintikka

Antti Leopold Hintikka, sukunimi vuoteen 1906 "Hindikka", käytti kirjailijanimeä Johannes Rautakoura (15. marraskuuta 1891 Joensuu – 15. huhtikuuta 1968 Joensuu) oli Joensuussa ilmestyvän "Karjalainen"-lehden päätoimittaja ja kirjailija.
Hintikan vanhemmat olivat nahkurimestari Antti Hintikka ja Hilda Maria Tiihonen. Hän pääsi ylioppilaaksi 1914 Joensuun lyseosta ja valmistui filosofian kandidaatiksi ja maisteriksi 1919. Hintikka oli "Karjalaisen" toimitussihteerinä 1918–1919 ja päätoimittajana 1919–1934, mutta alennettiin 1930-luvun alun kriiseissä ja toimi sen jälkeen toimitussihteerinä ja toimittajana 1934-54. Hän kirjoitti myös pakinoita "Karjalaiseen" nimimerkillä ”Saximies”.
Hintikka oli Pohjois-Karjalan kansallisliiton sihteeri ja piirisihteeri 1920–1934 sekä Pohjois-Karjalan matkailijayhdistyksen puheenjohtaja tai sihteeri vuosina 1922–1948 ja yhdistyksen puheenjohtaja 1941–1948. Kokoomusta edustanut Hintikka oli Joensuun kaupunginvaltuuston jäsen 1946–1947. Hän oli Pohjois-Karjalan sanomalehtimiesyhdistyksen perustajajäsen.
Teokset.
Nimimerkillä "Johannes Rautakoura":
Eläimiä suomalaismetsissä

Eläimiä suomalaismetsissä on suomalaislaulaja Mikko Alatalon soolouran kahdeksas, lapsille suunnattu studioalbumi vuodelta 1981. Albumi sisältää Alatalon kenties tunnetuimman kappaleen ”Känkkäränkkä”, joka kuuluu Suomen tunnetuimpiin lastenlauluihin. Laulu kertoo pikkunoidasta, joka saa lapset kiukuttelemaan ja tekemään kiusaa muille. Känkkäränkkä-noita syntyi alun perin puheterapeutti ja lastenkirjailija Annami Poivaaran kynästä.
Levy sisältää myös Suomen Interviisu-karsinnat voittaneen ”Taitaa tulla kesä” -kappaleen sekä ”Mummoni ja moukarinheitto” -lastenlaulun, joka voitti vuoden 1981 Syksyn sävel -laulukilpailun.
Albumi julkaistiin alun perin puolivitsinä. Albumi saavutti kultalevyrajan vuonna 1982 ja sitä on myyty yhteensä 26 000 kappaletta. Se on täten Alatalon myydyin levy ja ainoa, joka yltänyt kultalevyyn.
Albumi julkaistiin Scandian Hi-Hat-levymerkillä LP-levynä ja C-kasettina eikä sitä ole toistaiseksi julkaistu CD-levynä.
Kappaleet.
Kaikki kappaleet säveltäneet ja sanoittaneet Mikko Alatalo ja Harri Rinne sekä sovittanut Alatalo, ellei toisin mainita.
Nick Oshiro

Nicholas "Nick" Oshiro (s. 3. maaliskuuta 1975) on industrial metal -yhtye Static-X:n rumpali. Hän on myös soittanut Seether -nimisessä hard rock -yhtyyessä, tosin vain vuosina 2002-2003.
Ura.
Nick näki 10-vuotiaana Whitesnaken videon, ja halusi rock-tähdeksi. Hänen isänsä teki hänelle ensimmäiset rummut vanhoista kattiloista ja pannuista. Hänen muusikon uransa alkoi kunnolla vuonna 2002, jolloin Oshiro liittyi Seether -bändiin. Hän soitti rumpuja siellä vuoden, kunnes jätti yhtyeen vuonna 2003. Samoihin aikoihin Nick liittyi Static-X:n live-rumpaliksi, mutta hänestä tulikin vakiojäsen. Huhtikuussa 2007 Oshiro mursi kätensä, mutta se ei vaikuttanut hänen soittoonsa, vaikka hän olikin sivussa bändin kokoonpanosta jonkin aikaa. Hän käyttää Tama Seisakushon valmistamia rumpuja.
Hän on kertonut käyvänsä vapaa-ajallaan aktiivisesti Static-X:n MySpace-sivulla ja kalastamassa.
Alikartano

Alikartano eli Frugård on kartano Mäntsälässä Nummisen kylässä. Alikartanon tila perustettiin vuonna 1608. Kartano kuului Nordenskiöld-suvulle vuodesta 1709 vuoteen 1912. Vuonna 1964 Suomen valtio osti Alikartanon. Kartano toimi museona vuodesta 1983 vuoteen 2015, jolloin Museovirasto päätti sulkea sen pysyvästi. Kesällä 2018 Mäntsälän kunta avasi museon uudelleen. Museossa on esitelty muun muassa Nordenskiöldien tieteellisiä saavutuksia, ja osa huoneista on sisustettu 1800-luvun tyyliin. Suomen ja Pohjoismaiden kuuluisin alkemisti August Nordenskiöld (1754–1792) yritti vuosikausia valmistaa viisasten kiveä alkemistisessa uunissaan, joka on vieläkin nähtävissä Alikartanossa.
Tilan nykyinen päärakennus on vuodelta 1805. Rakennustyyliltään se on sekoitusta barokista, klassismista, rokokoosta ja karoliinisuudesta.
Parallelismi (filosofia)

Parallelismi ("psykofyysinen parallelismi") on mielenfilosofinen oppi, jonka mukaan henkiset ja aineelliset tapahtumat sattuvat rinnakkaisesti ilman, että niiden välillä on vuorovaikutusta. Parallelismin mukaan Jumala pitää huolen siitä, että henkiset ja fysikaaliset tapahtumat ilmenevät koordinoidusti.
Esimerkiksi kun Pekka päättää kävellä huoneen poikki (henkinen tapahtuma), samalla hänen ruumiinsa lähtee kävelemään (ruumiillinen tapahtuma), ilman että hänen mielensä olisi millään kausaalisella tavalla vaikuttanut ruumiiseen. 
Parallelismi on esiintynyt filosofian historiassa ennen kaikkea kahdessa muodossa: joko Jumala on säätänyt tapahtumien koordinoinnin etukäteen (Gottfried Leibnizin ennalta-asetetun harmonian periaate), tai Jumala säätää koordinoinnin tapahtumien sattuessa (Nicolas Malebranchen okkasionalismi).
Angelologia

Angelologia tarkoittaa enkelioppia, kirkkojen ja teologien käsityksiä enkeleistä. Erityisesti termi kuvaa kristillisen kirkon systemaattista ajattelua ja opetusta enkeleistä. Mutta myös juutalaisuudessa ja islamissa on omat oppinsa enkeleistä, niiden merkityksestä, asemasta ja hierarkioista. Kaikissa kolmessa monoteistisessä eli yksijumalaisessa uskonnossa vallitsee sama käsitys enkeleistä taivaallisina henkiolentoina ja Jumalan sanansaattajina, vaikka erojakin on.
Angelologia ei ole yhtenäinen ja selvärajainen oppirakennelma, vaan teologien tekemien määritelmien ja tulkintojen kudelma. Esimerkiksi enkelihierarkioista on esitetty erilaisia näkemyksiä: tavallisin on yhdeksänportainen hierarkia, jota kannattivat Pseudo-Dionysios Areopagita ja Tuomas Akvinolainen. Arkkienkelien lukumäärästä – seitsemän – vallitsee laaja yksimielisyys, koska lukumäärä ilmoitetaan Raamatun apokryfikirjoihin kuuluvassa Tobitin kirjassa. Arkkienkelien nimistä on erilaisia näkemyksiä. Kristillisen kirkon angelologian mukaan nimeltä mainittuja arkkienkeleitä ovat vain ne kolme, jotka löytyvät Raamatusta: Mikael, Gabriel ja Rafael. Henokin kirjassa mainitaan kaikki seitsemän: Uriel, Rafael, Raguel, Mikael, Sarakiel, Remiel ja Gabriel. Katolisen kirkon mukaan muita enkeleitä kuin Mikaelia, Gabrielia ja Rafaelia ei tule kunnioittaa nimeltä. 
Kristinuskon käsityksiä enkeleistä eli angelologiaa tutkitaan teologisista oppiaineista dogmatiikassa. Kristillisten kirkkojen välillä ei ole erityistä ekumeenista kiistaa enkeleistä, sillä angelologia perustuu ensisijaisesti Raamatun kertomuksiin. Yksittäiset teologit ovat silti esittäneet yksityiskohtaisia ja pitkälle meneviä kuvauksia ja tulkintoja enkeleistä. Teoksessaan "Summa theologiae" Tuomas Akvinolainen (1125–1274) kirjoitti laajasti enkeleistä. Teoksen nämä osat on suomennettu omana kirjanaan.
Angelologisia kuvauksia löytyy myös kaunokirjallisuudesta ja runoudesta, kuten Dante Alighierin "Jumalaisesta näytelmästä" tai John Miltonin "Kadotetusta paratiisista". New age ja erilaiset uushenkiset opit soveltavat kristillistä, juutalaista tai islamilaista enkelioppia, mutta yhdistävät siihen omia käsityksiään. Lopputuloksena on värikästä ja yksityiskohtaista ”angelologiaa”.
Yhdeksänhäntäinen kissa

Yhdeksänhäntäinen kissa, myös kattiruoska oli Ison-Britannian laivaston noin vuosien 1500–1800 aikana käyttämä hamppuköydestä valmistettu rangaistusväline, jota käytettiin yleisimmin merimiesten rankaisemiseen ruoskimalla.
Ruoska valmistettiin purkamalla hamppuköysi, joka oli punottu yhdeksästä ohuemmasta narusta. Tässä muodossa ruoskan isku ei aiheuttanut vakavia vammoja, joten sitä käytettiin enimmäkseen lieviin rangaistuksiin. Kovemmissa tapauksissa piiskan naruihin sidottiin lyijypainot, jolloin useampi piiskan isku aiheutti jopa kuoleman. Ruoskiminen tapahtui koko miehistön nähden, jolloin saavutettiin suurin mahdollinen pelotevaikutus.
Ammunnan maailmanmestaruuskilpailut 2007

Kansainvälisen ampumaurheiluliiton (ISSF) haulikkolajien maailmanmestaruuskilpailut järjestettiin 1.-10.9.2007 Kyproksen Nikosiassa.
Lähteet.
&lt;br&gt;
Sekundäärinen alkoholi

Sekundäärinen alkoholi on alkoholi, jossa hydroksyyliryhmä (-OH) on kiinnittynyt hiileen, josta lähtee sidokset kahteen muuhun hiileen. Yksinkertaistettuna voidaan sanoa, että hydroksyyliryhmän tulee olla keskellä hiiliketjua.
Sekundääriset alkoholit hapettuvat ketoneiksi. Esimerkiksi 2-propanoli hapettuu sopivissa olosuhteissa propanoniksi eli asetoniksi.
Koichi Fukuda

Koichi Fukuda (s. 1975, Osaka, Japani) on industrial metal -yhtyeen Static-X:n kitaristi, ja harvemmin myös kosketinsoittaja.
Ura.
Koichi Fukuda soitti Static-X:n ensimmäisellä albumilla ("Wisconsin Death Trip") vuonna 1999, joka menestyi hyvin, myymällä platinaa. Fukuda oli mukana myös toisella albumilla ("Machine"), joka myös myi hyvin. Vuonna 2003 hänet vaihdettiin Murderdollsissa soittaneeseen Tripp Eiseniin. Koichi kävi vierailemassa Revolve -nimisessä yhtyeessä. Tripp joutui vankilaan seksirikosten vuoksi, jonka seurauksena Wayne Static kysyi Fukudaa takaisin soittamaan. Koichi tuli soittamaan Static-X:n neljännelle albumille ("Start a War") ja on yhtyeessä vieläkin.
Merikokit

Merikokit (Callionymidae) on putkisuukalojen lahkoon (Syngnathiformes) kuuluva kalaheimo. Merikokit ovat erikoisen näköisiä pienikokoisia kaloja, jotka elävät trooppisissa merissä, lähinnä Indopasifisen merialueen länsiosissa. Heimoon kuuluu noin 130 lajia, jotka jaetaan 18 sukuun. Heimon suurikokoisin laji "Callionymus gardineri" kasvaa lähes 30 cm pitkäksi.
Merikokit liikkuvat hitaasti, kuin leijaillen, lähellä koralliriutan pintaa ja etsivät siitä pieneläimiä ravinnokseen. Joitakin lajeja pidetään riutta-akvaarioissa. Ne syövät harvoin muuta kuin itse pyydystämäänsä elävää ruokaa, joten akvaariossa on oltava tarpeeksi pieneliöstöä niiden ruoaksi.
Lohjan Yhteislyseon lukio

Lohjan Yhteislyseon lukio (vuosina 1914–1957 Lohjan Yhteiskoulu, 1957–1976 Lohjan Yhteislyseo ja 1976–2004 Lohjan lukio) on noin 850 opiskelijan lukio. Se sijaitsee Lohjan Anttilan kaupunginosassa, niin sanotulla Pohjolanmäellä. 
Lukio on perustettu vuonna 1914. Nykyinen lukiorakennus valmistui vuonna 1954 silloisen Lohjan yhteiskoulun käyttöön. Sen suunnitteli arkkitehti Aarne Ervi, ja se oli valmistuessaan Pohjoismaiden suurin oppikoulurakennus. Betonirunkoinen rakennus piti sisällään 29 luokkahuonetta, juhla- voimistelu- ja ruokasalit sekä suuret aulatilat. Rakennusta ympäröivän piha-alueen suunnittelusta vastasi Ervin toimistossa työskennellyt Jussi Jännes. Lukiorakennus on luokiteltu rakennushistoriallisesti ja maisemallisesti arvokkaaksi. Sitä on laajennettu vuonna 1988 sekä 1990-luvulla. Lukiota laajennettiin vuonna 2009 siten, että palloiluhalli Tennarin yhteyteen rakennettiin uusi liikuntasali, ja lukion entinen liikuntasali muutettiin luokka- ja hallintotiloiksi. 
Lukiorakennus kärsi ajan saatossa home- ja sisäilmaongelmista. Tämän vuoksi harkittiin jopa rakennuksen purkamista, mutta kaupunki päätti lopulta peruskorjata sen. Vuonna 2018 lukion tilat siirtyivät peruskorjauksen ajaksi väistöön Rantapuistoon. Rakennuksen korjaustyöt kuitenkin keskeytyivät vuonna 2019, joskin töitä päästiin myöhemmin jatkamaan. Saneeraus saatiin päätökseen helmikuussa 2024, ja rakennus palasi koulukäyttöön saman vuoden elokuussa.
Koulun rehtorina toimii Panu Ruoste ja apulaisrehtorina Juha Nurmi.
Purkitettu kuumuus

Purkitettu kuumuus on Pekka Myllykoski ja Jytäjemmarit -yhtyeen kolmas albumi. Se julkaistiin 4. huhtikuuta 2008. Alun perin yhtye ilmoitti albumin jäävän heidän viimeiseksi pitkäsoitokseen, mutta syksyllä 2009 ilmestyi kuitenkin "Viimeinen boheemi" -niminen albumi . 
Albumin laulut ovat yhtyeen omaa käsialaa, lukuun ottamatta Reino Helismaan "Sorsanmetsästys" -kappaletta.
Akamas

Akamas (, ) oli kreikkalaisessa mytologiassa usean mieshahmon nimi, jotka kaikki taistelivat Troijan sodassa:
Heather Marks

Heather Marks (s. 25. heinäkuuta 1988) on kanadalainen malli. 
Elämä.
Marks syntyi Calgaryssa, Albertassa, Kanadassa, ja löydettiin Calgary Woman's Show'sta. Hän voitti Mode Models -mallikilpailun 20 vuoden ikäluokassa ja on siitä lähtien esiintynyt catwalkeilla ja lehdissä tunnetuille muotimerkeille kuten Dolce &amp; Gabbana, Calvin Klein ja Moschino. Hän on esiintynyt muun muassa Voguen, Dazedin, Frenchin ja Mixten kansikuvissa. Hän oli mukana myös 2006 Victoria's Secret -muotinäytöksessä, joka näytettiin yhdysvaltalaisella televisiokanavalla CBS:llä joulukuussa 2006.
Lehtikuvat.
Kevät-kesä 2004:
CK Choice,
Just Cavalli,
Kenzo,
Lida Biday,
Moschino Cheap &amp; Chic
Syksy-talvi 2004:
Ann Taylor,
Basic House,
Cacharel,
D&amp;G,
Fiorucci,
H&amp;M,
Levi's,
United Colors of Benetton
Kevät-kesä 2005:
Anna Sui,
Daks,
Generra,
Keith London,
Lee Jeans,
Sportmax
Syksy-talvi 2005:
Adidas,
Anna Sui,
Christian Lacroix,
H&amp;M,
Isetan,
Keith London,
UWoman
Kevät-kesä 2006:
Anna Sui,
Ask Enquired,
D&amp;G,
Emporio Armani,
Gap,
Keith London
Syksy-talvi 2006:
Ask Enquired,
Blanco,
D&amp;G,
Keith London,
RMK Cosmetics
Kevät-kesä 2007:
Ask Enquired,
Cerruti Jeans/Eyewear,
ESoup,
Holt Renfrew Jewelry,
Sexy Cookie,
Vivienne Tam
Syksy-talvi 2007:
Anna Sui Eyewear,
Badgley Mischka Sportswear/Platnium,
Dorothy Perkins,
Jimmy Choo,
Gap,
Coccinelle
Kevät-kesä 2008:
Lacoste,
Trussardi
Marks on myös esiintynyt katalogeissa merkeille kuten Bloomingdale’s, Burberry, Louis Vuitton, Lloyd Jewelry, Saks Fifth Avenue, Neiman Marcus, Bergdorf Goodman, Holt Renfrew, Max Mara ja Americana Manhasset.
Kalevan kisat 1955

Kalevan kisat järjestettiin vuonna 1955 Kuopiossa 13.–14. elokuuta. Kilpailupaikka oli Väinölänniemen kenttä. Kalevan maljan voitti Helsingin Kisa-Veikot. Naisilla oli omat yleisurheilun Suomen-mestaruuskilpailut Mäntsälässä 14. elokuuta.
Naisten yleisurheilun Suomen-mestaruuskilpailut 1955.
Kilpailut järjestettiin Mäntsälässä 14. elokuuta
Kalevan kisat 1956

Kalevan kisat järjestettiin vuonna 1956 Lahdessa 25.–26. elokuuta. Kilpailupaikka oli Radiomäen kenttä. Kalevan maljan voitti Helsingin Kisa-Veikot. Naisilla oli omat yleisurheilun Suomen-mestaruuskilpailut Ruokolahdella 26. elokuuta.
Naisten yleisurheilun Suomen-mestaruuskilpailut 1956.
Kilpailut järjestettiin Ruokolahdella 26. elokuuta.
Kalevan kisat 1957

Kalevan kisat järjestettiin vuonna 1957 Tampereella 17.–18. elokuuta. Kilpailupaikka oli Ratinan stadion. Kalevan maljan voitti Turun Urheiluliitto. Naisilla oli omat yleisurheilun Suomen-mestaruuskilpailut Valkeakoskella 11. elokuuta. 
Naisten yleisurheilun Suomen-mestaruuskilpailut 1957.
Kilpailut järjestettiin Valkeakoskella 11. elokuuta. Ohjelmassa oli ensimmäistä kertaa 400 metrin juoksu.
Kalevan kisat 1958

Kalevan kisat järjestettiin vuonna 1958 Kouvolassa 2.–3. elokuuta. Kalevan maljan voitti Helsingin Kisa-Veikot. Naisilla oli omat yleisurheilun Suomen-mestaruuskilpailut Kauniaisissa 3. elokuuta. 
Naisten yleisurheilun Suomen-mestaruuskilpailut 1958.
Kilpailut järjestettiin Kauniaisissa 3. elokuuta.
Allen Alvarado

Allen Alvarado (s. 19. helmikuuta 1996) on yhdysvaltalainen näyttelijä. Hän syntyi Park Ridgessä, Illinoisissa, ja tuli tunnetuksi Lex Marinin roolista Discovery Kidsin "Lento 29" -sarjasta.
Alvarado on "Lento 29:n" ohella esiintynyt muun muassa elokuvassa "Rakkautta radalla" (2001) ja lukuisissa mainoksissa.
Eero Salminen

Eero Ilmari Salminen (18. lokakuuta 1933 Kokkola – 6. kesäkuuta 1997 Helsinki) oli suomalainen korkeushyppääjä. Hän oli lajissaan Suomen paras 1950-luvun jälkipuoliskolla.
Salminen ylitti korkeushypyssä kahden metrin rajan vuonna 1955 kaikkien aikojen viidentenä suomalaisena. Hän rikkoi Kalevi Kotkaksen 1930-luvulla tekemän ja lähes 20 vuoden ikään ehtineen Suomen ennätyksen vuonna 1956. Hänestä tuli ensimmäinen kierähdystyylillä Suomen ennätyksen hypännyt mies. Hän vaihtoi kuitenkin takaisin sisäjalantyyliin, ja hänen vuonna 1959 hyppäämänsä tulos 210 cm on edelleen kaikkien aikojen paras suomalaisen sisäjalkatyylillä hyppäämä tulos. 
Tukholman EM-kilpailuissa 1958 Salminen sijoittui kahdeksanneksi. Rooman olympialaisissa 1960 hän jäi karsintaan. Hän kilpaili 30 maaottelussa ja voitti lajinsa 11 kertaa. Suomen mestaruuden hän voitti kuudesti, mitä useampaan mestaruuteen ovat korkeushyppääjistä yltäneet vain Oskari Frösén ja Hanna Grobler.
Seuratasolla Salminen edusti Kiuruveden Jännettä, Kuopion NMKY:n Urheilijoita ja Helsingin Poliisi-Voimailijoita. Ammatiltaan hän oli rikosetsivä.
Diana Johnstone

Diana Johnstone (s. 1934) on vasemmistolainen kirjailija, joka on keskittynyt Euroopan politiikkaan ja läntiseen ulkomaanpolitiikkaan. Johnstonella on Minnesotan yliopistosta filosofian tohtorin tutkinto, ja hän vastusti aikoinaan Vietnamin sotaa. Johnstone on syntynyt Yhdysvalloissa, mutta on asunut vuodesta 1990 alkaen Pariisissa.
Vuodesta 1976 Johnstone on toiminut amerikkalaisen In These Times -lehden Euroopan kirjeenvaihtajana. Hän on julkaissut itse Counterpunch-verkkolehteä. Johnstonen on väitetty kiistäneen Srebrenican joukkomurhan, mutta hän on itse kiistänyt tämän väitteen. Ruotsissa Johnstonen haastattelu Ordfront-lehdessä johti sen päätoimittajan erottamiseen.
Suomessa Johnstone tunnetaan kirjasta "Jugoslavia ja NATO – narrien ristiretki", jossa hän esittää vaihtoehtoisen, serbejä puoltavan tulkintansa Jugoslavian sodasta. Kirja on herättänyt kovaa arvostelua ja kiivasta väittelyä.
Vampires Are Alive

Vampires Are Alive on DJ Bobon esittämä kappale, joka edusti vuoden 2007 Eurovision laulukilpailussa Sveitsiä.
Kappale päätyi semifinaalissa 20. sijalle ja sai 40 pistettä. Kappale oli suurimpia ennakkosuosikkeja, mutta se karsiutui kilpailun semifinaalissa.
Kappale julkaistiin erillisenä singlenä sekä artistin vuonna 2007 ilmestyneeseen albumiin Vampires.
Separatistinen feminismi

Separatistinen feminismi on feministisen ajattelun muoto, joka ei kannata heteroseksuaalisia suhteita, sillä sen mukaan sukupuolten väliset ristiriidat ovat ratkaisemattomia. Separatistifeministit eivät usko miesten luopuvan patriarkaalisesta ajattelustaan. Separatistifeministit keskittyvät työskentelyyn toisten naisten kanssa vältellen kanssakäymistä miesten kanssa esimerkiksi eläen ja työskennellen pelkästään naisista koostuvissa yhteisöissä. 
Kirjailija Marilyn Frye kuvaa separatistista feminismiä "naisten itsensä aiheuttamaa irtautumista erilaisista miesten asettamista normeista sekä miesten valtaa ja etua korostavista ja niitä edistävistä instituutioista, suhteista, rooleista ja aktiviteeteista".
Feministeistä ainoastaan pieni osa on separatistisia, ja ajattelutapa on kyseenalaistettu sekä feministiliikkeessä että sen ulkopuolella. Separatistiset naiset elävät yleensä selibaatissa tai lesbosuhteessa erottautuakseen heidän näkemyksensä mukaan patriarkaalisesta yhteiskunnasta.
Lesboseparatismilla tarkoitetaan lesbofeminismin muotoa, johon saattaa liittyä myös homoseksuaalien kansallisvaltiota ajava, niin sanottu "queer-nationalismi", sekä poliittinen lesbous. Se liitetään usein myös diaaniseen pakanuuteen.
Crispin Freeman

Crispin McDougal Freeman (s. 9. helmikuuta 1972 Chicago, Illinois) on yhdysvaltalainen ADR-palkittu ääninäyttelijä. Hänen dubbausroolejaan on muun muassa Alucard animesarjassa "Hellsing". Hän oli myös Teräsmiehen äänenä videopelissä "Justice League Heroes" vuonna 2006.
Elämäkerta.
Freeman syntyi Chicagossa, jossa hän valmistui Latin School of Chicagosta vuonna 1990. Hän jatkoi collegessa Williamstownissa Massachusettsissa pääaineinaan teatteri ja tietotekniikka. Valmistuttuaan vuonna 1994 Freeman siirtyi opiskelemaan vielä Columbian yliopistoon New Yorkiin näyttelemistä. Valmistuessaan vuonna 1997 hän esiintyi muun muassa Broadwaylla, Cambridgessa ja Los Angelesissa eri teattereissa.
Freeman meni naimisiin 2007 Izobel Carolin kanssa.
Ääninäyttelijänä.
Ääninäyttelijäksi Freeman päätyi, kun hänen kaverinsa sai ääniroolin animesarjasta "Peacock King". Kyseinen kaveri tiesi Freemanin olleen suuri animefani ja kehotti häntä soittamaan Central Park Medialle päästäkseen dubbaajaksi. Aluksi Freeman ei innostunut ajatuksesta sillä hän itse katsoi animea mieluummin tekstityksillä, kuin dubattuna. Sittemmin hän muisteli kuinka itse oli lapsena katsonut useita piirrettyjä ja tajusi, että useat ihmiset tutustuivat animeen englanniksi dubattujen versioiden kautta. Tämän myötä Freeman on tehnyt urallaan useita dubbauksia animesarjoihin, kuten "Digimon", "Hellsing", "Naruto", "Rave Master", "Slayers", "Zatch Bell" ja "Blood +". Samalla hän kiinnostui yhä enemmän ääninäyttelemisestä, sillä animaatio tarjoaa monipuolisempia rooleja, jotka eivät rajoitu ulkonäköön vaan kykyyn. Erityisen kiinnostunut Freeman on animen dubbaamisesta sen myyttisen tarinoiden vuoksi, joita hänen mukaansa ei ole Hollywoodissa tehdyissä näytelmäelokuvissa. Ainoastaan "Matrix"-elokuvat ovat onnistuneet tarinan kerronnassa. Freeman palkittiin kuudesti ADR-palkinnolla kuukauden ääninäyttelijänä animen dubbauksista.
Dubbauksien lisäksi hän tehnyt useita äänirooleja videopeleihin, sekä alkuperäisiä äänirooleja "Ice Age 2:een" ja "Hämmästyttävään Hämähäkkimieheen". Yksi hänen mieleenpainuvimmista äänirooleista on Tsume animesarjassa "Wolf's Rain", joka oli hyvä tarinaltaan ja tuotantoryhmältään. Samainen ryhmä oli aikaisemmin työskennellyt "Cowboy Bebopin" englanninkielen dubbaamisessa, jossa Freeman oli lyhyen aikaa mukana tehtyään sarjaan muutaman sivuroolin. Freeman on "Hämmästyttävän Hämähäkkimiehen" ja "Wolverine and the X-Menin" ohella ääninäyttelyt vihollisten lisäksi myös supersankareita. Hän oli Teräsmiehen äänenä videopelissä "Justice League Heroes" vuonna 2006 ja kolme vuotta myöhemmin Rautamiehen äänenä ":ssa".
The Formation of Damnation

The Formation of Damnation on thrash metal -yhtye Testamentin 29. huhtikuuta 2008 ilmestynyt albumi.
Ilmestyessään albumi ylsi Yhdysvaltain Billboard-albumilistalla 59. sijalle ja Suomen listalla 12. sijalle.
Hattulan vaakuna

Hattulan kunnanvaakunan aiheina ovat keskiajalla rakennettu Hattulan Pyhän Ristin kirkko sekä runsaan puolentoista kilometrin päässä kirkosta sijaitseva 1919 rakennettu Mierolan silta. Vaakunan on suunnitellut Erkki Karttunen, ja se vahvistettiin käyttöön 12. maaliskuuta 1957.
Vaakunan selitys on ”punaisessa kentässä reunoihin ulottuva yksikaarinen silta, jonka yläpuolella kreikkalainen risti; molemmat kultaa”.
Chris Broderick

Chris Broderick (s. 6. maaliskuuta 1970, Colorado, Yhdysvallat) on yhdysvaltalainen kitaristi. 
Ura.
Broderick tunnetaan parhaiten thrash metal-yhtye Megadethin entisenä soolokitaristina. Broderick on tehnyt Megadethin kanssa kolme studioalbumia, "Endgame"n (2009) ja "TH1RT3EN"in (2011) sekä Super Colliderin (2013). Broderick korvasi Glen Droverin yhtyeen kitaristina. Hän toimii nykyään ruotsalaisen melodinen death metal-yhtye In Flamesin toisena kitaristina. Hän liittyi yhtyeeseen ensin kiertuekitaristina vuonna 2019, ja lopulta hänen pestinsä vakinaistettiin vuonna 2022.
Broderick kertoi haastattelussa myös omista treeniaikatauluistaan. Ollessaan teini-ikäinen hän heräsi varhain aamulla ja soitti viisi tuntia sähkökitaraa, viisi tuntia klassista kitaraa, kaksi tuntia pianoa ja kaksi tuntia viulua. Kokonaisuudessaan päivän aikana hän harjoitteli soittoa 14 tuntia. Broderick pitää kitaraansa hyvin korkealla, vatsalihaksien kohdalla. Broderick käytti Ibanez- merkkisiä kitaroita, nykyisin Jackson Chris Broderick signature mallia DiMarzion mikrofoneilla.
Nevermoren kiertuemuusikkona (2001–2003, 2006–2007).
Monia Broderickin faneja on hämmentänyt asia, miksi Chris ei koskaan ollut Nevermore-yhtyeen virallinen jäsen. Hän soitti Nevermoressa kiertuemuusikkona vuosien 2001–2003 ja 2006–2007 aikana. Chris myös soitti vuonna 2004 yhtyeen kiertueen toisen puoliskon, ja konsertoi myös Suomessa.
Parolan rautatieasema

Parolan rautatieasema (), on Suomen rataverkolla Hattulan kunnassa sijaitseva rautatieasema. Nykyisen asemarakennuksen on suunnitellut Bruno F. Granholm ja se on valmistunut vuonna 1920. Edellinen vuonna 1876 rakennettu asemarakennus paloi vuonna 1918. Asemalla on tallella vanha asemapuisto, tavaramakasiini ja osa alkuperäisistä asemapuiston rakennuksista.
Parolan rautatieasema on Hämeenlinnan–Tampereen radan alkuperäisiä IV luokan asemia Kuurilan, Viialan ja Lempäälän asemien ohella. Tärkeä syy rautatieaseman sijoittamiselle Parolaan oli sotaväen leirialue Parolannummella; vakituinen varuskunta sijoittui alueelle kuitenkin vasta toisen maailmansodan jälkeen. Keisari Aleksanteri II teki tutustumiskäynnin Parolannummelle junalla jo ennen rataosuuden virallista käyttöönottoa. Asemalta rakennettiin leirialueelle pistoraide, joka purettiin 1970-luvun lopussa. Hattulan kirkko sijaitsi kolmen kilometrin päässä radasta, ja radan myötä asutuksen painopiste siirtyi kirkolta Parolaan, josta muodostui kunnan keskustaajama. Parolan asema palveli myös kauemmas radasta jääneitä kuntia, sillä Hattulan kautta kulki maantie (myöhemmin valtatie 3, nykyisin kantatie 57) Pälkäneen ja Hauhon suuntaan. Henkilöliikenne Parolan asemalla lopetettiin vuonna 1981, mutta aloitettiin jälleen vuonna 1985. 
Nummelan asemarakennus on tehty samojen piirustusten mukaan kuin Parolan asema.
Parolan asemarakennus asemapuistoineen ja lisärakennuksineen on yksityisomistuksessa.
Asemalla pysähtyvät pääkaupunkiseudun lähiliikenteen Tampereelle jatkavat R-junat. Helsinkiin liikennöidään raiteelta 1 ja Tampereelle raiteelta 3. Aseman ohittavat kaukojunat käyttävät raidetta 2.
Merven teollisuusraide lähtee Parolan asemalta pohjoiseen kulkien pääradan itäpuolella. Kahden kilometrin pituinen teollisuusraide rakennettiin 1980-luvulla ja se on peruskorjattu syksyllä 2020. Raiteen liikenne koostuu nykyisin sotilasjunista.
Georg Kolbe

Georg Kolbe (15. huhtikuuta 1877 Waldheim, Saksa – 20. marraskuuta 1947 Berliini) oli saksalainen kuvanveistäjä ja graafikko, alkujaan maalari. Hänen isänsä oli taiteesta kiinnostunut maalarimestari.
Tutustuttuaan Rodinin teoksiin Kolbe ryhtyi kuvanveistäjäksi. Hän oli aikansa johtavia kuvanveistäjiä. Hänen maineikkain teoksensa "Die Tänzerin" ('Tanssijatar') valmistui 1912. Teos sijaitsee Kansallisgalleriassa Berliinissä. Hänen vaimonsa kuoli traagisesti 1927, jonka jälkeen hän ei enää tehnyt nuorten tyttöjen hahmoja. Hänen tyylinsä muuttui niin, että myöhemmin hän toteutti runsaasti töitä myös kansallissosialistisen Saksan tilauksesta, mutta suuri osa hänen teoksistaan tuhoutui, kun niiden materiaali käytettiin sotateollisuuden tarpeisiin.
Ihre erfolgreichsten Lieder-Super 20

Ihre erfolgreichsten Lieder on saksalaisen iskelmäduo Geschwister Hofmannin vuonna 2002 julkaistu kokoelma-albumi. Kokoelmalla on seitsemäntoista lauluduon suosikkisävelmää vuosilta 1995–2001 sekä vuonna 2002 tallennettu bonuskappale. Levyllä on myös kolme ennen julkaisematonta sävelmää vuodelta 2002: "Du kannst fliegen, wenn du nur willst", "Hör deinen Träumen zu" sekä "Viel mehr Liebe braucht die Welt". Bonuskappale on a cappella -sävelmä "In unsere Hand liegt unsere Erde".
"Böse Buben suchen brave Mädchen" -kappaleella on vierailevana tähtenä Die Wildecker Herzbuben. Laulu numero 18, "Stella d'amore", on instrumentaalikappale. Iskelmän ja kansanmusiikin lisäksi kokoelmalla on sävelmiä, joissa on piirteitä molemmista tyylilajeista eli "kansanmusiikillista iskelmää" ("Volkstümliche Schlager"). CD:n kansivihko on kolmiaukeamainen. Keskiaukeamalla on viesti Geschwister Hofmannilta.
III tasavallan vieraana

III tasavallan vieraana ("Lauluja siirtomaasuomesta 3") on suomalaislaulaja Mikko Alatalon yhdeksäs studioalbumi vuodelta 1982. Albumi on päätösosa Alatalon "Lauluja siirtomaasuomesta" -trilogialle. Trilogian ensimmäinen osa ilmestyi 1978 ja toinen osa 1981.
Levyn tunnetuimpiin kappaleisiin kuuluvat ”Ajolähtö” ja ”Isänmaan toivot”, jotka kuullaan myös Mikko Niskasen elokuvassa "Ajolähtö" (1982). Kappaleet julkaistiin EP-levynä, jossa on mukana myös kaksi muuta kappaletta. Kappale ”Taistelija” julkaistiin singlenä ja oli parhaimmillaan jukeboxien 10. soitetuin single. Kyseinen kappale esitettiin myös vuoden 1982 "Syksyn sävel" -laulukilpailuohjelmassa ja sijoittui toiseksi Mika Sundqvistin ”Hormoonihiiret”-kappaleen jälkeen.
Albumi julkaistiin Scandian Hi-Hat-levymerkillä LP-levynä ja C-kasettina. Vuonna 1990 LP-levynä ja vuonna 2009 CD-levynä julkaistu kokoelma "Yhdentoista virran maa – Siirtomaa-Suomen laulut" sisältää kaikki levyn kappaleet, lukuun ottamatta CD-versiosta puuttuvaa ”Henki pois”-kappaletta.
Taustaa ja tietoa kappaleista.
Alatalo ja hänen työtoverinsa Harri Rinne keksivät "Lauluja siirtomaasuomesta" -trilogian viimeiselle osalle nimen III tasavallan vieraana kirjailija Olavi Paavolaisen kirjasta "Kolmannen valtakunnan vieraana", joka kertoi Paavolaisen matkasta Natsi-Saksaan. Näkymiä otettiin myös Aldous Huxleyn kirjasta "Uljas uusi maailma" ja George Orwellin kirjasta "Vuonna 1984".
Levyn avaavasta ”Ajolähtö”-kappaleesta tuli eräänlainen siirtolaisuuden klassikko ja on edelleen yksi Alatalon tunnetuimpia kappaleita. Se syntyi, kun elokuva-ohjaaja Mikko Niskanen pyysi Alatalolta musiikkia nuorisoelokuvaansa. Niskasen näyteltyä vahvasti eläytyen puoli tuntia siirtolaisfilminsä kohtauksia Alatalo keksi, että päälaulussa pitää olla jotakin hyvin suomalaista, kuten pesäpallo. ”Miesten on pakko lähteä tai muuten kuolee. Ajolähtö”. "Ajolähdöstä" tuli myös elokuvan nimi.
Alatalon ja laulaja Jamppa Tuomisen duetto ”Pohjoisen laulu” on Alatalon kunnianosoitus pohjoisen Suomen tanssimuusikoille. Monet kriitikot kummeksuivat, ”mitä pop-lauluntekijä ja humppamuusikko tekevät samalla levyllä”. Levyn päättävä ”Kiiminkijoki” on Alatalon rakkaudentunnustus kotiseutunsa Kiiminkijoelle.
Kappaleet.
Kaikki kappaleet säveltänyt &amp; sanoittanut Alatalo – Rinne ja kaikki sovitukset tehnyt Alatalo, ellei toisin mainita.
Jousisovitukset tehnyt Kassu Halonen.
Centralbron

Centralbron on Tukholman tärkeimpiin liikenneväyliin kuuluva silta. Se yhdistää toisiinsa Norrmalmin ja Södermalmin kaupunginosat kulkemalla Stadsholmenin ja Riddarholmenin saarten välistä. Kokonaispituudeltaan 1 200 metriä pitkä Centralbron sisältää Söderströmin ja Norrströmin salmet ylittävät kaksi siltaa.
Eteläisempi Söderströmin ylittävä osuus otettiin käyttöön 16. kesäkuuta 1959. Sillä on pituutta 189 metriä ja leveyttä 21,3 metriä. Pohjoinen Norrströmin ylittävä silta avattiin 3. syyskuuta 1967. Sen pituus on 246 metriä ja leveys on 22,3 metriä.
Ruth Drexel

Ruth Drexel (14. heinäkuuta 1930 – 26. helmikuuta 2009) oli saksalainen näyttelijä. Hän esiintyi Bennon äidin, Resi Berghammerin roolissa televisiosarjassa "Der Bulle von Tölz" vuodesta 1996.
Vilshofenissa, lähellä Passauta syntyneellä Drexelillä oli myös vakavia rooleja.
Walter Kollo

Walter Elimar Kollo (oik. "Walter Elimar Kollodzieyski"; 28. tammikuuta 1878 Neidenburg, Itä-Preussi – 30. syyskuuta 1940 Berliini) oli saksalainen säveltäjä. Hän sävelsi ensisijaisesti operetteja ja jonkin verran viihdemusiikkia. Hänen sävellyksistään on esitetty suomeksi "Kolme pientä tyttölasta" (myös nimellä "Sininen viitta"), "Se naista miellyttää", jota esitettiin 21 kertaa vuosina 1931–1932 Viipurin Kaupunginteatterissa, ja "Sinä vain" (myös nimellä "Pariisin yöt"). 
Hänen poikansa Willi Kollo sävelsi kevyttä musiikkia, ja hänen pojanpoikansa René Kollo on maineikas Wagner-tenori.